Papersnake/gushiwen huggingface dataset:
赠别伯完文选兼谢省中知己四首·其四
穆文熙（明代）

五陵当日结时髦，一字同联御路镖。
三至俄然成市虎，十年那复问渔樵。
士逢知己身堪许，客有神交萝不遥。
因尔为传相思句，欲将瓦砾博琼瑶。
绵
王梦应（宋代）

酒醴维醹，肴核维旅。
吹笙鼓篁，和乐且孺。
式序在位，以速诸父。
涂中遇雪二绝句
晁说之（宋代）

惨淡修途问若何，璇蕤琼藻未须多。
使君此夕应难醉，红玉看人子夜歌。
石苍舒醉墨堂
苏辙（宋代）

石君得书法，弄笔岁月久。
经营妙在心，舒卷功随手。
惟兹逸群妙，扶驾须斗酒。
作堂名醉墨，挥洒动墙牖。
安得浊酒池，淋漓看濡首。
但取继张君，莫顾颠名丑。
挽楼枢密二首
吴芾（宋代）

忆昔登龙日，从容接胜游。
轩窗临绿野，尊俎俯清流。
尚欲荣花坞，那知负钓舟。
新阡何处是，极目暮云愁。
送僧孤峰
姚镛（宋代）

分得西林云满巢，瓣香端为远公烧。阿兄不解陶潜饮，只倚山中水一瓢。
陪留宰游灌溪回饮县圃六绝
王炎（宋代）

东风桃花可招客，吏事尘埃能困人。
蘸甲一杯留我醉，知公胸次有阳春。
秋怀
阎宽（唐代）

下帷长日尽，虚馆早凉生。芳草犹未荐，如何蜻蛚鸣。

秋风已振衣，客去何时归。为问当途者，宁知心有违。
客中拟游庐山
董嗣杲（宋代）

依违春梦破，悲壮晓鸡鸣。
旅舍邻淮士，家书附递兵。
东风吹浦树，落月下江城。
办取游山具，天池听水声。
春行
陆游（宋代）

篛帽丝丝雨，芒鞋策策泥。
柳斜风带北，花歛日平西。
社酒夸新压，春芜喜遍犁。
深村无客过，父子自扶携。
古意四首 其四
方一夔（宋代）

辽海有黄鹤，翛然出尘姿。结巢青松顶，百丈无柯枝。

磐石护其卵，清露哺其儿。一朝羽翼成，丹霄恣遨嬉。

夕倦宿月窟，朝饥饮瑶池。升高忽反顾，昔是今已非。

归来三叹息，尘俗无由知。焉能与众鸟，碎啄随雄雌。

欲语不可了，复作摩天飞。仰望邈不及，千载留馀悲。
题画 其四
徐枋（明代）

依然绿树与青山，木落山空风物间。自是经秋露真骨，不将丽景斗尘寰。
郑中卿惠蝤蛑
史弥宁（宋代）

客窗不作侯鲭梦，随分鱼虾荐一杯。
食指怪生连夜动，敲门郭索送诗来。
寄题庄季裕静轩
吕本中（宋代）

云静天如水，风停海不波。请观如是相，夫子意如何。
渰中水浅舆从下水肩舟二首 其一
岳珂（宋代）

扬尘惊浅濑，平陆比通津。绝膑正扛鼎，化身如转轮。

未舆讥代畜，不狩愧悬鹑。谁借商岩手，一篙烟水春。
叶叔羽集同年九人于樱桃园钱袭明何同叔即席赋诗追和其韵二首 其二 和何同叔韵
杨万里（宋代）

天门金榜出槐宸，四海同年骨肉亲。走马看花才几日，晓星残月半无人。

谈间平叔元如玉，句里司勋别有春。欲把清新比梅雪，却愁梅雪未清新。
游三觉山
齐己（唐代）

白石路重重，萦纡势忽穷。孤峰擎像阁，万木蔽星空。

世论随时变，禅怀历劫同。良宵正冥目，海日上窗红。
林堠驿壁间有诗因用其韵
邹浩（宋代）

日转山亭寂寂，梦迷蝴蝶双双。何独渊明寄傲，吾今亦是南窗。
故赠谏议大夫了斋陈公真赞
李纲（宋代）

如玉之温，有睟其容。如山之峙，有主其中。论事有蓍龟之审，知人如衡鉴之公。

金百鍊而不耗，水万折而必东。置死生于一拾，会理事而皆融。

吾不知其谁氏之学，混儒释而为宗。兹其所以为了翁者欤。
读老子传
陆游（宋代）

巍巍阙里与天崇，礼乐诗书万世宗。
但说周公曾入梦，宁於老氏叹犹龙？
句
宋庆之（宋代）

城中岂云隘，我见无夷途。
所以庞德公，车不向此驱。
斜阳挂林庞，野花续春馀。
数年何处客，昨夜独归船。
飘泊知何处，艰难亦到僧。
更长初过雁，蛰后稍无蛩。
雨后步园中
孙承恩（明代）

滂沱鸣中宵，清朝散微旭。黑云叆而䨴，雨意犹未足。

小园偶信步，襟抱豁烦燠。濯我畦中蔬，薿薿净如沐。

平原独鹤下，浅渚群凫浴。天风动疏篁，铿戛万绿玉。

端居览众妙，幽赏惬心目。孤吟无与酬，长啸振林木。
丙辰中秋日雨约同人饭于法相寺
俞明震（清代）

湖居不见中秋月，偏向僧楼坐雨深。避世渐谙蔬笋味，入山终负水云心。

人生适意每不足，眼底有诗何处寻。还我一庵听说鬼，涧松岩桂各萧森。
邹志新致书酒荔枝山栗海错之馈四绝 其四
孙觌（宋代）

蛮珍不说紫驼峰，怪雨腥风起坐中。莫遣蔡谟勤学死，须君尔雅注鱼虫。
春日怀岘山
悟成（清代）

柴扉终日掩，高卧翠微閒。春树雨中寺，夕阳江上山。

身閒肩早息，吟苦鬓全斑。欲买扁舟去，携筇一叩关。
苦阴
吴光（宋代）

荒山乾没更节序，浊气拥地愁无边。
非烟非雾不见日，欲雨欲雪难为天。
送台州李使君，兼寄题国清寺
刘长卿（唐代）

露冕新承明主恩，山城别是武陵源。花间五马时行县，

山外千峰常在门。晴江洲渚带春草，古寺杉松深暮猿。

知到应真飞锡处，因君一想已忘言。
昆山兄惠笔颇佳谢之并呈克斋舅二首 其二
赵蕃（宋代）

殷勤双笔肯轻投，识面端能解所由。自笑真成似罗赵，流称安得并何刘。
题子璿浯溪图
赵蕃（宋代）

璿之戏墨万之诗，不到浯溪坐可知。
凛凛元颜千载意，若为付与水云期。
题沈周虎邱图
弘历（清代）

徘徊松下独题诗，客去人来落后期。大似桐庐已发棹，彦升方至富阳时。
禅人请赞
释咸杰（宋代）

天无私盖，地无私载，
如何形容，生此奇怪。
为僧不禀僧仪，学佛力破佛戒。
鼓舌摇唇，丛林殃害。
若无伽梨裹浑身，便是当年屈突盖。
拟州学横翠轩
郑刚中（宋代）

太华带雪千丈寒，砥柱中流万夫愕。未教耸翠入青苍，故对书窗且横著。

平铺秀气一里许，不露云尖与山脚。何人半破好东绢，画出潇湘秋色薄。
和丁祖舜绿笋之韵
陈淳（宋代）

哦风径游卫山峬，溢耳谣言如春敷。
猗猗青青发三叹，熟察其调未免粗。
当年载歌淇水澳，区区但取枝叶绿。
恶知中有至味存，爽人神思胜於玉。
料想厥种未为良，校之吾邦君视仆。
吾邦此君最佳处，惟在根萌毓坤腹。
出尘妙质莹无疑，彻骨不容疵纤厘。
地灵精白气所孕，圃师培壅工弗施。
火行用事正炎郁，故遣特特清南垂。
钻泥苯{上艹下尊}伸蛰龙，轧石胧肿亚卧狮。
蓄节正直已不拔，藏心塞实如无私。
新班黄甲固脆润，半露青簪犹珍奇。
雨余荷锄试一访，颖颖竞脱毛囊锥。
发封奏之金错刀，片片逐刃滋琼脂。
未数冰谷素龙肝，岂逊金墉白云芝。
天然真味本自足，不待滑瀡甘以饴。
烹煎燔炙无不可，论材宜为百品师。
疏肠涤胃扫烦秽，侑卮赞膳功谁知。
九饤槃中若得此，方贡诸羞特余子。
箪瓢陋巷时相逢，炳腹琅玕焰欲起。
从知种种山海腴，那有似此清中癯。
吴莼楚荇傥埒美，恰类{酉冥}{酉蠡}拟醍醐。
猫舄班孙真徒胥，何复敢校荣与枯。
信哉超越天地炉，君子之德他所无。
石竹花
齐己（唐代）

石竹花开照庭石，红藓自禀离宫色。
一枝两枝初笑风，猩猩血泼低低丛。
常嗟世眼无真鉴，却被丹青苦相陷。
谁为根寻造化功，为君吐出淳元胆。
白日当午方盛开，彤霞灼灼临池台。
繁香浓艳如未已，粉蝶游蜂狂欲死。
次韵林梅卿吏部游湖
葛立方（宋代）

竟日关心朱墨间，西湖好在且偷闲。
光凌万顷摇银海，兴惬千偷倒玉山。
未办采毫书侧理，只愁赤壁下乌蛮。
客儿忽堕池塘句，格律都高汉以还。
石径樵归
谢天与（明代）

云石苍凉径路遥，一声啼鸟背归樵。行边若得仙棋看，不管斜晖转树腰。
赋得李
李世民（唐代）

玉衡流桂圃，成蹊正可寻。莺啼密叶外，蝶戏脆花心。

丽景光朝彩，轻霞散夕阴。暂顾晖章侧，还眺灵山林。
安溪道中
张镃（宋代）

染晴波色重於蓝，烟坞人家屋两三。
明月在山天在水，后回休睡泊溪南。
搜春
俞处俊（宋代）

千林欲暗稻秧雨，三月尚寒花信风。
九节老筇应不惜，步随流水看残红。
送司空神童
王建（唐代）

杏花坛上授书时，不废中庭趁蝶飞。暗写五经收部秩，

初年七岁著衫衣。秋堂白发先生别，古巷青襟旧伴归。

独向凤城持荐表，万人丛里有光辉。
仆为虚谷先生作玉豹马先生有时见酬极笔势之
龚开（宋代）

南山有雄豹，隐雾成变化。
奇姿惊世人，毛物亦增价。
天上房星浥瑞光，孕成白马而黑章。
为谁容易来中国，风雪天山道路长。
头为王，欲得方。
目为相，欲得明。
脊为将军欲得强，腹为城郭欲得张。
绝怜此马皆具足，十五肋中包肾肠。
嗟予老去有马癖，岂但障泥知爱惜。
千金市骏已无人，秃笔松煤聊自得。
君侯昔如汗血驹，名场万马曾先驱。
山林钟鼎今何有，岁晚江湖托著书。
白云未信仙乡远，黄发鬖鬖健有余。
饮酒百川犹一吸，吟诗何嫌万夫敌。
我持此马将安归，投之君侯如献璧。
君侯作诗凛驰鹜，八荒满盈动雷雨。
定知此马知此意，独欠老奚通马语。
曹将军，杜工部，
各有一心存万古。其传非画亦非诗，
要在我辈之襟期，君侯君侯知不知。
闻吉老县丞按田在万安山中
黄庭坚（宋代）

苦雨初闻唤妇鸠，红妆满院木蕖秋。
樽前不记崔思立，应在诸山最上头。
中书令鲁国宣靖鲁公挽词
文彦博（宋代）

三朝辅翊秉鸿钧，功在旂常泽在民。黄石授来为帝傅，赤松游在保天真。

达生优享高年福，出世轻遗大梦身。自古陉山多吉宅，国侨裴令继芳尘。
和曹宪金华山韵上李雁湖
吴泳（宋代）

楚台快谈风，梁园骋歌雪。
滥觞起九章，流波到七发。
雕空竟何事，如以纸帖月。
巽岩锦褧衣，雁湖木霏屑。
秋晚杂兴十二首 其三
方一夔（宋代）

天涯谁道远，岭海接并幽。马带交河种，人穿真腊裘。

梅花南国梦，苜蓿故宫秋。安得方仙道，飘飘访十洲。
和季翔韵简洪山海禅师还山
管讷（明代）

八载归来说苦空，禅心只与旧时同。卖将薪去谁家事，种得松成几许工。

雨露无私沾帝泽，山林有道振宗风。半霄岩下行吟处，秋色还归杖屦中。
惜黄花·涵秋寒渚
史达祖（宋代）

涵秋寒渚。染霜丹树。尚依稀，是来时、梦中行路。时节正思家，远道仍怀古。更对著、满城风雨。黄花无数。碧云欲暮。美人兮，美人兮、未知何处。独自卷帘栊，谁为开尊俎。恨不得、御风归去。
西江月·去路湘桃破萼
晁端礼（宋代）

去路湘桃破萼，归时乳燕巢梁。不成一事又还乡。也是经春游荡。香炉重燃鸂鶒，罗衾再拂鸳鸯。今宵应解话愁肠。指点尘生绣帐。
签刘子静秀才并示鲁山
徐积（宋代）

难逢一笑乐，易遇千黄金。而况吾胸中，所得盖已深。

百物正烂熳，二子方歌吟。一乐已自足，两乐交吾心。
送郑节卿赴新喻丞并呈李谏议
许及之（宋代）

南漳抚字溢三年，当路文章喜荐贤。鹤发有亲须禄养，鹗书无荐足常员。

为丞盍过滕王阁，诣府欣依刺史天。谏议恩深曾一顾，烦君为我道拳拳。
简简吟
白居易（唐代）

苏家小女名简简，芙蓉花腮柳叶眼。
十一把镜学点妆，十二抽针能绣裳。
十三行坐事调品，不肯迷头白地藏。
玲珑云髻生花样，飘飖风袖蔷薇香。
殊姿异态不可状，忽忽转动如有光。
二月繁霜杀桃李，明年欲嫁今年死。
丈人阿母勿悲啼，此女不是凡夫妻。
恐是天仙谪人世，只合人间十三岁。
大都好物不坚牢，彩云易散琉璃脆。
秦淮晚泊
赵湘（宋代）

晚泊秦淮上，无人独倚樯。
遥峰平积水。别浦露残阳。
往事随天望，新蝉聒树黄。
渔翁有深意，不语自鸣榔。
题荆林馆
刘攽（宋代）

深山雨过气清润，四月居人犹裌衣。独坐空庭看乔木，黄莺语歇绕枝飞。
赠送澶州监酒税刘铨殿直
晁补之（宋代）

顿丘淇水雄朔方，官收榷算资公藏。
晨朝百贩罗庭堂，望门逆鼻闻椒浆。
惜哉刘子气方刚，峨冠凛凛颀而扬。
丈夫有志固难量，短袖不足供倡佯。
黄河七月鸣浮梁，风埃瘦马景山长。
刘子何之魏北乡，悲歌弹铗邀孟常。
冯驩一语惊齐王，况如刘子足自强。
读书满腹钳尔吭，酆城埋宝夜则光。
士惟不用久乃彰，不见将军家平阳，
遭时有用名焜煌。
白月
张耒（宋代）

白月照世界，山河受清光。
岂独耳目清，莹洗肝膈凉。
中夜扫宽虚，仰得天一方。
湛碧磨青铜，精金点星茫。
我心方无思，偃息在高堂。
慎勿忧世故，彼昏谓汝狂。
送庞判官赴黔中
司空曙（唐代）

天远风烟异，西南见一方。乱山来蜀道，诸水出辰阳。

堆案青油暮，看棋画角长。论文谁可制，记室有何郎。
西塔
孙应凤（宋代）

忆昨慈恩登绝顶，今朝眼界更分明。
飞檐高泻银河水，隔岸遥分宝铎声。
翥凤呈辉看欲下，浔龙露角望尤勍。
凌风好向蓬莱去，一片香云绕足生。
效阮公咏怀 其二十五
薛蕙（明代）

昔余少年日，浮湛声色场。追逐公孙子，驰骛狭邪旁。

一醉累旬朔，一出历四疆。欢乐未及竟，憔悴使心伤。

晚读列仙传，始学却老方。万事不足竞，二物焉难当。

十年烧丹液，效状亦茫茫。更希游玄漠，得失两俱忘。
读岳阳楼记
王十朋（宋代）

先忧后乐范文正，此志此言高孟轲。暇日登临固宜乐，其如天下有忧何。
《庚申和李峙青感世八首》 其五
陈虔安（清代）

云龙风虎又纷争，跋扈将军一剑横。欲假虎威倾粤垒，原攀龙剑附欧兵。

华人守壁犹观望，德帅降幡已会盟。可惜金瓯凭手掷，瞽人无相总伧伧。
读汉书有感
汪洵（清代）

蠛蠓浮天劫竟乘，居然栖爵上觚棱。窥窗玉女云都散，承盖铜觚露尚疑。

此日黄图成故事，何时赤伏佐中兴。运移新室悲文母，望断瀛台泣渭陵。
江行偶作
姚椿（清代）

渺尔天涯去，凄然骚客悲。秋风山谷寺，暮雨小姑祠。

归燕依樯远，神鸦舞棹迟。萧萧江上曲，还唱《竹枝词》。
鼓角
仇远（元代）

五更相次晓，一曲有余清。
忽醒山林梦，遥闻鼓角声。
背风还迤逦，带月最分明。
莫作边城看，长淮久息兵。
题汪水云诗卷
曾顺孙（宋代）

道人东鲁旧儒生，短褐翛然独自行。
禾黍离离悲故国，风沙自自度长城。
琴音不忍移南操，诗卷犹能续北征。
如此金台君拂袖，水天云阔去留轻。
梅岭之ㄧ
谢锡朋（清代）

无佳山水寄吟身，赢得风光在小春。楼外梅花梅外路，不时驴背有诗人。
临江仙（南楼席上寿张守）
王质（宋代）

八字山头来较晚，彩云未散南楼。夕阳千丈映帘钩。君侯如欲楼，江水莫教流。

扇底清歌尘不动，胡床明月清秋。天浆为浪玉为舟。酒阑君便起，归去立班头。
又和八首 其七
刘克庄（宋代）

不识三君与八关，平生所敬独肱蟠。扶犁甘雨祥风里，占籍廉泉让水间。

聊伴渔翁歌欸乃，且饶犬子赋孱颜。村深隐隐闻箫鼓，知是田家赛社还。
晨起有感二首
周必大（宋代）

楚尹三为礼未衰，汤衡五就欲持危。
翱翔不作奔陈计，接淅何堪去鲁时。
句
谌祜（宋代）

世言如花人薄命，谁识如花入卫霍。
只今保塞愿称臣，鬓蝉夺却貂蝉勋。
登西楼二首
冯时行（宋代）

林际虹霓挂晚晴，西楼无事翠烟横。
荷花半落水风远，桂子欲飘山月明。
黄卷久忘尘世事，白云犹动故园情。
无端最是城头角，频作凄凉塞上声。
田弘遇谒曲阜挟妓杨宛以行其碑今尚存末有宛诗駴而志之
全祖望（清代）

田郎宠灵仗一女，乃敢呵詈及盈廷。其时盈廷或可詈，不知田郎何所能。

循碑雒诵得妓句，自古妄人得未曾。九原如过孔中丞，一殛定洗林庙腥。
和陶读山海经十三首韵送机简堂自景星岩再住隐静 其九
吴芾（宋代）

纷纷学禅者，腰包竞奔走。才能脱葛藤，痴意便自负。

求其道德尊，如师盖希有。愿傅上乘人，永光临济后。
祷祈喜以甲子日得晴
袁说友（宋代）

去年闵雨忙，今年以晴祷。
年年水旱苦关心，忧国不知身暗老。
蜀田百里无陂池，山头陇亩如画棋。
平时忧旱不忧水，秋水十日忧雨垂。
天公忍使垂成阨，但把精诚期感格。
扶桑忽上东海来，一夜天清风露白。
今朝甲子逢晴秋，定应无耳生禾头。
少待余粮栖亩日，倩渠送我归田休。
中秋与宾从小饮，步朱夏夫韵二首 其二
张煌言（明代）

盘空雕鹗恣天游，极目云霄泪未收。幕下风流名自擅，楼中月未兴谁浮！

行厨玉糁无兼味，促席金茎更一瓯。佳客莫须嫌草具，欲将樽俎问前筹。
杂题画 其九 阙
释妙声（明代）

何人画此好头赤，绝胜天厩玉连钱。龙媒散落在何处，苜蓿秋风生暮烟。
花下夜饮
杨万里（宋代）

夜深移入小杯盘，回首花枝不忍看。
岂与海棠情分薄，老夫自是怯春寒。
扇尾羊
员炎（元代）

冯翊春草香芊绵，柔毛食饱饮苦泉。卧沙稀肋琼箸细，带霜小耳春茧圆。

扇尾一方移种类，风头万里摇腥膻。吾生本无食肉相，不烦浼手愁烹煎。
哭胡处士
曹松（唐代）

丘中久不起，将谓诏书来。
及见凌云说，方知掩夜台。
白衣归北路，玄造亦遗才。
世上亡君后，诗声更大哉。
题重修玉光亭
赵蕃（宋代）

山无古今异，亭有废兴因。
地迥轮蹄隔，官閒鸥鸟驯。
仆碑还屋壁，老柳困樵薪。
载酒论文处，重来感叹频。
清平乐 春尽，和姊锳作
关锜（清代）

晚楼雅定。帘卷东风紧。弱酒乱浇心上冷。摇碎一窗灯影。

灵魂不肯轻销。无端瘦减侬腰。却又无愁无病，等闲过了今朝。
反舌
赵蕃（宋代）

卧闻百舌鸣春风，起睇檐间惟见一。
自惊夫岂鬼神欤，久立恍然神未释。
人能化鸟旧所传，断以不疑因杜鹃。
尔今变化自何物，傥匪败家由败国。
鹦鹉曲 忆难鸣山旧游
冯子振（元代）

鸡鸣山下荒丘住。客吊古问驿亭父。几何年野屋丛祠，灭没犁烟锄雨。默寻思半晌无言，逆旅又催人去。指峰前代好磨笄，是血泪当时洒处。
次韵宋肇惠澄心纸二首
苏轼（宋代）

诗老囊空一不留，百番曾作百金收。
（永叔以澄心百幅遗圣金，圣金有诗。
）知君也厌雕肝肾，分我江南数斛愁。
君家家学陋相如，宜与诸儒论石渠。
古纸无多更分我，自应给札奏新书。
月下果饮七首 其一
杨万里（宋代）

恰则天方暮，如何月正中。一年无此热，今夕绝无风。

早藕凝松雪，新菱剥酽红。醉乡堪避暑，只合著衰翁。
怀仲弟用登
麦应中（明代）

忆别池塘秋又过，王孙春草竟如何。鸰原落日迷芳杜，雁浦西风怨绿莎。

梦里青山空落泪，愁中白石共谁歌。故园好为栽松菊，野兴年来五岳多。
鼓吹曲
曹勋（宋代）

按节临瀚海，舒军辉朔方。
幕中延揖客，马首系降王。
封君行负弩，天子赐干将。
后乘腾沙漠，前驱过渭阳。
箫鼓通平乐，旌旗属建章。
明堂献捷罢，甲予自生光。
摩多楼子
李白（唐代）

从戎向边北，远行辞密亲。
借问阴山侯，还知塞上人。
天堂地狱偈
李丹（宋代）

释迦生中国，设教如周孔。周孔生西方，设教如释迦。

天堂无则已，有则君子登。地狱无则已，有则小人入。
诗偈 其一二四
庞蕴（唐代）

身现凡夫事，内照自分明。三千大千界，满中诸众生。

刹那造有业，了了总知情。纳安芥子里，称为无相经。

常持人不识，念时无色声。
漫兴九首
方回（元代）

索文僧送纸，赌酒客争棋。
定要全无事，何由更有诗。
白鼻骝
李梦阳（明代）

羽箭银鞍白鼻騧，春日徐行踏落花。扬鞭突入章台去，背指垂杨问酒家。
寄琼阳学博苕陵从父
何其厚（明代）

年来归计已成空，云树千山路转穷。自拟朋簪联柱下，谁怜敌转寓舟中。

登楼漫起王生兴，挂剑难追季子风。堪笑为郎留滞客，无缘飞奋出江东。
丹霞十二绝 其十二 龙爪岩
成鹫（清代）

龙尾招呼龙爪闻，下山十里又逢君。何年突出拿空手，攫取丹霞一片云。
纳火礼祀大辰十二首
佚名（隋代）

恭惟火正，自陶唐氏。
邑于商丘，配食辰祀。
有功在民，有德在位。
敢替典常，惟恭奉币。
罨画溪
马治（明代）

积雨洗崖嶂，奔泉会空曲。
流为千丈溪，泓停深似玉。
霞吟发彩翠，花艳分红绿。
浦云自点缀，岸峰相映烛。
旁穿震泽口，直泻颐山腹。
日暮扁舟来，渔歌出湖洑。
金刚随机无尽颂 其三 法界通化分第十九
释印肃（宋代）

大千堆七宝，不及黄头老。刹刹等微尘，当□日杲杲。
出塞
虞世南（唐代）

上将三略远，元戎九命尊。
缅怀古人节，思酬明主恩。
山西多勇气，塞北有游魂。
扬桴上陇坂，勒骑下平原。
誓将绝沙漠，悠然去玉门。
轻赍不遑舍，惊策骛戎轩。
凛凛边风急，萧萧征马烦。
雪暗天山道，冰塞交河源。
雾锋黯无色，霜旗冻不翻。
耿介倚长剑，日落风尘昏。
忆荐福寺南院
徐夤（唐代）

忆昔长安落第春，佛宫南院独游频。灯前不动惟金像，

壁上曾题尽古人。鶗鴂声中双阙雨，牡丹花际六街尘。

啼猿溪上将归去，合问升平诣秉钧。
次刘正之芙蓉韵三首 其二
朱熹（宋代）

凌波直欲渡横塘，却爱无人独自芳。且倚新漪闲照影，更凭女伴一扶将。
和安上弟游湖山诸寺二首
苏颂（宋代）

十里湖山绕四门，游人朝暮隘重闉。
楼台远近连郊郭，到处皆为水石邻。
和蒲宗孟游虎丘因书钱塘旧游
章惇（宋代）

传闻城角舣行舟，自拥笙歌选胜游。偶为寒江阻潮汐，再容清胜属林丘。

燕回吴苑风和雪，梦断钱塘月满楼。尽把苏杭好烟景，醉吟将去诧东州。
题寝宫诗
佚名（宋代）

农桑不扰岁常登，边将无功吏不能。四十二年如梦过，东风吹泪洒昭陵。
谢陈佥惠红绿柿
刘宰（宋代）

红绿分佳果，丹青让好辞。
遥怜霜落叶，岸帻坐题诗。
余得石山二座西南道李监场索之附海船归三山
曾丰（宋代）

君今得我玉嶙峋，附搭东艘过七闽。
且试挟山超海手，休为负石蹈河人。
烈洲在江中树颇多
王世贞（明代）

郁郁烈洲树，宛然江水间。行人自不上，妒杀道金山。
观音岩
袁树（清代）

突屼一峰孤，俯仰群山小。深壑镇潜鲸，长空阻飞鸟。

直上接穹镇，犹觉青未了。石乳滴成枝，倒挂玉龙爪。

洞户启山根，飞楼驾云表。石幡自古今，清磬无昏晓。

我欲拜南无，六尘徒扰扰。
暝色
王冕（元代）

暝色沉孤屿，秋声入远林。
飞鸿频顾影，独客易伤心。
相识无知己，交游少信音。
未能酬壮志，沽酒且长吟。
亦龙弟覆篑累石作亭其阴屏翁名曰野亭索诗谩赋二首 其二
戴炳（宋代）

高怀抗尘外，林杪着三间。绿绕村边树，青浮海上山。

目穷天变化，心静地宽闲。鸥鸟知人乐，忘机亦往还。
寄上曾仲恭侍郎借净香寮诗韵
章甫（宋代）

官酒味甚薄，客怀愁正浓。
节物苦催人，水叶鸣西风。
觅句了无得，寂寞谁与同。
凭高望京口，佳气何葱葱。
中有贤府主，莹然冰雪容。
家学传正派，政声摩秋空。
閒哦燕寝诗，香篆萦房栊。
别来未兼旬，频夜梦见公。
白沙距西津，片帆可即通。
会当涤场圃，还奉杖履从。
只恐趋召还，接武夔与龙。
悼石湖三首
姜夔（宋代）

未作龙蛇梦，惊闻露电身。
百年无此老，千首属何人。
安得公长健，那知事转新。
酸风忧国泪，高冢卧麒麟。
偈倾一百六十九首
释智朋（宋代）

金圈栗蓬，炉鞴鎔鎔。
吞得透得，钝铁顽铜，
百丈徒夸三日聋。
次韵礼之淮上吟
强至（宋代）

泗上风宜旧罕传，邦人谁说贡鳞鲜。
隔淮小市若古画，接楚远鳞疑宿烟。
民舍卑洼多困水，农畴硗瘠少逢年。
顾予居里号繁胜，举目只为乡思牵。
瑞鹤仙 登金乌衣园来燕台
白朴（元代）

夕阳王谢宅。对草树荒寒，亭台欹侧。乌衣旧时客。渺双飞万里，欹云宽窄。东风羽翅，也迷却、当时巷陌。向寻常百姓人家，孤负几回春色。凄恻。人空不见。画栋栖香，绣帘窥额。云儿雾隔。锦书至付谁拆。刘郎只见惯，金陵兴废，赠得行人鬓白。又争如复到玄都，兔葵燕麦。
洛阳桥
王十朋（宋代）

北望中原万里遥，南来喜见洛阳桥。人行跨海金鳌背，亭压横空玉虹腰。

功不自成因砥柱，患宜预备有风潮。蔡公力量真刚者，遗爱胜于郑国侨。
禅人并化主写真求赞
释正觉（宋代）

视物眼深。说禅口快。
一点不著虚空，万化谁分器界。
应众缘而閒六根，入诸尘而住三昧。
其小无内，其大无外。
渔家傲 咏铁罐先生出外常携之
王哲（金朝）

住灵台清净观。公四假须温暖。日便教携□观。窑畔。

和米面琼浆按。灶为炉频炼煅。烧铅汞长煎□。动饥肠白气满。

中看。前一点真堪玩。
同蔡孚起居咏鹦鹉（一作裴漼诗）
胡皓（唐代）

鹦鹉殊姿致，鸾皇得比肩。常寻金殿里，每话玉阶前。
贾谊才方达，扬雄老未迁。能言既有地，何惜为闻天。
清平调·名花倾国两相欢
李白（唐代）

名花倾国两相欢，长得君王带笑看。(长得 一作：常得)
解释春风无限恨，沉香亭北倚阑干。
拟束皙补亡诗 其一 南陔
吴敦仁（清代）

南陔有兰，言采其英。谁无父母，可忘所生。菽水承欢，怡色柔声。

匪我之享，惟德其馨。

南陔有兰，言采其芳。我瞻我依，父母在堂。槃匜滫瀡，非敬奚将。

淑慎尔正，则笃其庆。

翩翩者乌，反哺于慈。人不如鸟，具体何为。椎牛罔及，鸡豚逮时。

孝思不匮，歌以永之。
倅教授判官皆为东湖有赋次韵
程公许（宋代）

交情郁穆两监州，采藻依莲总俊游。
冰洁霜明相并照，渭清泾浊岂同流。
虢堂拟把新题和，锦里还思故事修。
荷荡花溪总幽绝，賸须栽竹柰霜秋。
韩忠宪公挽词二首 其一
苏舜钦（宋代）

才发经纶地，心开忠义源。朝端遗盛业，泉下閟英魂。

储禁追封美，仪曹集谥尊。他年还驷马，馀德在高门。
钱倅生日
林宗放（宋代）

煌煌我宋开鳌极，坐揽舆图朝列避。
玉帛争先万国趋，吴越归心天下一。
圣神论报天与同，富贵不独昌其躬。
建隆以来二百载，是家与国方延洪。
三光五岳谁言裂，秀气依然贯吴越。
荀家苗裔何多龙，萧氏衣冠知几叶。
贤王忠孝横古今，文采到公仍映人。
一段清冰出秋壑，笑言满腹多精神。
胸中色丝经纬密，华衮政烦烦黼黻。
会看玄发映貂蝉。岂久银章俩朱绂。
转头玉树森琳琅，渥洼之种俱颙昂。
斑斑久矣伏艺苑，秋风忽起催腾骧。
黄金铸印大如斗，世世累累还击肘。
笑摩铜狄向他年，颇记淮山风月否。
绍兴祀皇地祗十五首
佚名（隋代）

于穆盛礼，肃肃在宫。
几事有初，直于东荣。
条濯是谨，惟寅惟清。
祗芳柔嘉，享兹我诚。
送隐者一绝
杜牧（唐代）

无媒径路草萧萧，自古云林远市朝。
公道世间唯白发，贵人头上不曾饶。
句
陶弼（宋代）

蠢囷发嬉笑，蟛蜞生呕洩。
林下招胡长官（一作寄招胡明府）
朱庆馀（唐代）

语低清貌似休粮，称著朱衣入草堂。

销暑近来无别物，桂阴当午满绳床。
昌老询予来历以诗答之
李纲（宋代）

休问西来意，吾行日向南。悽悽达磨忏，历历善财参。

旧事已不忆，新交宁易谈。维摩本无语，非是学三缄。
三用韵奉酬
杨公远（宋代）

今日韶光满九旬，浮生又了一年春。
莫言虚度浑无补，学得先生句法新。
湖山十咏
王希吕（宋代）

冥冥细雨不成泥，十里平沙快马蹄。
总为好山牵醉眼，不知纵辔过西溪。
和人
李洪（宋代）

夕阳返照树头明，天外虹收放晚晴。
洗尽尘埃初雨过，一蝉飞入绿槐鸣。
题江山独步图为地理白彦奇赋
唐文凤（明代）

乾坤如此好溪山，独步高人自往还。龙驻尽时苍石露，牛眠深处白云閒。

邱原游览情何极，风月吟哦兴不悭。他日汝川川上路，青鞋布袜访松关。
和陈虚中与吕少逸唱酬口号
谢薖（宋代）

霏霏玉唾胜三语，滟滟金荷倾十分。檐外催诗疑有雨，林间张幄岂须裙。

临溪尚忆童时钓，问俗仍宽柱后文。珍重两公新句丽，落花依草竞纷纷。
病中蒙潘伯寅少宰饷群籍并示消夏六咏率成长歌跋于纸尾
王颂蔚（清代）

长安六月积淫潦，键关卧病车罕过。欲藉古人起废疾，随身书卷携无多。

伻来陈讯走流汗，瑶华循诵颜先和。发函突兀见精椠，如遇卢扁疗沈疴。

诸公衮衮富述作，津逮末学犹江河。《消夏六咏》最奇崛，知君饕古穷羲娲。

南皮张饮自矜许，邺中七子真幺么。何如锐精究篆古，取证经义功不磨。

少宰斋中富藏弆，商周典物如星罗。抉扬土花发奇字，粟雨鬼哭群灵呵。

吉金摹据良不易，康成误解凤尾娑。盉煮荐体本非镬，孙陆瞽说殊沿讹。

希冯乃以盉为味，《玉篇》传后将谁詑。颉诵不作古文晦，弡释为张池为沱。

京洛冠盖掩群雅，崡穆虽博难同科。沙南片石释者鲜，安世默识论不颇。

获奋字谊本洨长，钩据脱尽前人窠。隐侯见之必狂喜，可惜宿草归山阿。

古印累累亦典贵，嬴刘爵号能缕覼。持此上补百官表，淹贯岂让扶风娥。

咄哉彦远不识字，胡言斫玉藐毋驮。石斋遗砚失复得，流传墨妙由东坡。

群儿但宝香姜瓦，狗脚邺焉足诃。世间神物各有数，汉百碑砚归烟萝。

吴会藏书甲天下，绛云传是扬其波。佞宋主人最后起，爱书成癖犹金陀。

一廛百宋悉善本，况有涧翁相切劘。越来溪边石鼓吼，南中旧椠灰兵戈。

君家赐书本充栋，一朝化去如龙梭。方今粲晏右文学，明堂黼黻登雅歌。

少宰遍窥中秘籍，论思扃禁吟羔紽。月廪悉以置篇简，古绨鼊首熏沈螺。

搉扬文史盍朋戠，躧履蹋残厅事莎。孤寒三百尽頫首，搜扬潜逸来槃薖。

男儿性命在文字，一卷能寿非坎轲。牟首尽载士安序，传播奚止一刹那。

走也浅学本肤受，石墨金薤空摩挲。观碑太学但自恨，鱮柳不辨成蹉跎。

君今赠我宛委秘，贫儿暴富惭颜酡。惜我不寻比邻住，假观宝墨穷籀蝌。

会当归去访林屋，禹书窃读惊蛟鼍。
送乡人南还
韩殷（明代）

禁城春色晓苍苍，遥见飞尘入建章。白首相知犹按剑，青春作伴好还乡。

万家废井生秋草，一片轻帆背夕阳。东道若逢相识问，故人今已赋长杨。
感事述怀步漫堂韵
张仁黼（清代）

乳哺请看檞上鸦，萧然两鬓雪霜加。展书心似盈蹊草，作字瞳如隔镜花。

身世冥冥纷去雁，官私苦苦辨鸣蛙。闲窗搓手浑忙甚，不是诗筒是画叉。
友人寒夜所寄
齐己（唐代）

通宵亦孤坐，但念旧峰云。白日还如此，清闲本共君。

二毛凋一半，百岁去三分。早晚寻流水，同归麋鹿群。
别后舟中用前韵
戴复古（宋代）

出郭风光便不同，转头犹恨去匆匆。
维舟别岸鸦啼后，倚柂澄江雁影中。
向老客怀惊岁月，乍寒天气转霜风。
冰壶亭上人如玉，谩寄篇诗不暇工。
法驾导引 随金门夫子渡琼海
吴小姑（清代）

珠帆挂，珠帆挂，碧海蹙银涛。漫说湘灵能鼓瑟，天风不藉紫檀槽。

龙女兴犹豪。
发胥口达包山
蔡羽（明代）

秋水连空凫鹜长，沧洲菰米饭初香。
地宽不辨帆来影，云起遥疑石上房。
青壁常含芝草秀，朱包新染橘林霜。
年年佩剑嗟游子，莫笑南山豆尽荒。
简何秀才求龙眼栽
邹浩（宋代）

顷年曾食荔枝奴，补益令人智有馀。闻说君家多此木，可能分干入吾庐。
三月二十八日枣柏大士生辰用达本情忘知心体合为韵作八偈供之时在建康狱中 其四
释德洪（宋代）

见行常润发，种子复难忘。倏尔情尘起，刹那心境彰。

譬如镜中女，非镜非红妆。欲證牛无角，当如龟六藏。
致政少卿邵公挽辞三首 其二
苏颂（宋代）

江左推华胄，朝端挹老成。官登九寺贵，迹寄五湖清。

治行当年立，家声继世荣。书林有贤杰，名德岂惭卿。
春晚郊行 其三
卫宗武（宋代）

东风吹不断，芳草正萋萋。暗绿藏禽语，残红衬马蹄。

莎汀连苇岸，麦陇间蔬畦。往岁行春路，推敲认旧题。
偈颂一百五十首
释心月（宋代）

山前田地谁为主，喜见灵苗战晚风。
将谓年年求岁稔，由来岁岁愿年丰。
立春
方岳（宋代）

冰丝玉缕簇青红，已逗花梢一信风。
梦到谢池新雪尽，暖烟含雨绿匆匆。
戏赠
吕本中（宋代）

忽逢邗沟道人浃，如见锡山居士秦。问着世缘浑忘却，知公不是个中人。
次周翠庭感怀韵
陈谟（明代）

故园回望草成丘，客馆新添雪满头。已向昆明看劫尽，犹思沧海借桴浮。

昂藏可愧嵇中散，款段那从马少游。邂逅蒲衣成一笑，觅牛元只是骑牛。
句 其五
曾季狸（宋代）

故人怜我贫，走送不待买。
自殿院得请知睦州同范御史挽舟过颍寓言 其一
赵抃（宋代）

颍波清阔接淮沂，人似游山棹似飞。酒熟鲈肥何以乐，与公同是故乡归。
萧照邻参政大资挽诗二首
杨万里（宋代）

父子双晁董，中兴只一家。
里刚金百链，表粹玉无瑕。
死力扶忠善，生平嫉佞邢。
古人少全传，公传即非夸。
读逸民传寄孔宁极先生
范纯仁（宋代）

汉法忠贤有不容，遂持名节隐蒿蓬。生灵莫见真儒效，爵禄多酬战士功。

燕市终难沽美璞，鱼罗安得挂飞鸿。圣朝高士优游甚，自有行藏继祖风。
黄山中用省斋韵见寄次韵谢二首
杨公远（宋代）

话别匆匆二月天，回眸两见月亏圆。
数声乾鹊才闻后，一幅鸾笺忽堕前。
风雨对床何日遂，雁鱼传信几时还。
每逢骚客论心处，说著山中意悄然。
笺年老逢春八首 其一 好花看到半开时
邵雍（宋代）

风轻如笑处，露重似啼时。只向笑啼处，浓香惹满衣。
过毛国镇夜饮
苏辙（宋代）

风格照人华省郎，江山绕郭古仙乡。
漫传铅鼎八百岁，未比金钗十二行。
不动歌声人已醉，旋闻诗句夜初长。
簿书拨尽知余力，道院清虚顷未尝。
屡欲提师入卫西京奈前途阻绝不果
张家玉（明代）

透甲霜风扑面沙，孤臣飘泊久无家。北怜戎犬栖黄屋，西望冠裳举翠华。

我寄猗兰幽里操，谁吹胡拍惨中笳。摇摇念此心逾折，三匝愁听绕树鸦。
暘谷偶成
裘万顷（宋代）

竹近颇忻衣袂爽，苔深长恐履痕侵。
夜灯四壁图书影，晓日一床花木阴。
载酒只今谁好事，绝弦从昔为知音。
区区外物成何用，慎勿缘渠愁此心。
自安仁至豫章途中杂兴十九首
赵蕃（宋代）

漠漠平芜远际天，青山若个暗霾烟。
行人更说桥新断，试遣招呼与借船。
范参政自建康得资政宫祠六诗寄呈 其六
赵蕃（宋代）

我梦石湖堂上书，烟云鸥鸟不关渠。奥篇隐帙诚难了，辞愿一鸱开锁鱼。
俞碧窗画紫菊
凌云翰（元代）

菊有黄花秋满篱，谁看紫艳半开时。碧窗分得研朱露，写出无声赵嘏诗。
同张少府和厍狄员外夏晚初霁南省寓直时…节度判官之作
寇坦（唐代）

黄绶归休日，仙郎复奏馀。晏居当夏晚，寓直会晴初。

露散星文发，云披水镜虚。高才推独唱，嘉会喜连茹。

月色摇春闼，香烟霭暝庐。千门传夜警，万象照阶除。

少孺嘉能赋，文强阅赐书。兼曹谋未展，入幕志方摅。

为奉灵台帛，恭先待漏车。贞标不可仰，空此乐樵渔。
纪事
华岳（宋代）

钳口刳肠未足殚，穷原探本可观澜。
乞醯孰谓邻非直，反矢须知友必端。
阅常山志感赋
许楚（明代）

万户凋伤战伐余，登丰旧里尽丘墟。
浮空石烂思遗履，清献岩深蹇著书。
瘦马半飧邻县草，哀鸿常拥令君车。
灵符纵革南山虎，泽竭谁援泣釜鱼？
萱草
刘过（宋代）

不尽人间万古愁，却评萱草解忘忧。
开花若总关憔悴，谁信浮生更白头。
南歌子（杨光辅又寄示寻春）
程垓（宋代）

淡霭笼青琐，轻寒薄翠绡。有人憔翠带宽腰。又见东风、不忍见柔条。

闷酒尊难寻，亲香篆易销。夜来溪雪已平桥。溪上梅魂凭仗、一相招。
钓台
杨万里（宋代）

钓石三千丈，将何作钓丝。
肯离山水窟，去作帝王师。
小范真同味，玄英也并祠。
老夫归已晚，莫遣客星知。
诗偈 其九十九
庞蕴（唐代）

寅朝饮稀粥，饭后两束薪。货得二升米，支我有馀身。

身无饥火二，安余无相神。神安佛土净，内外绝埃尘。

无间说般若，豁达启关津。火烧家计尽，全成无事人。
颂古四十五首
释如珙（宋代）

尘中辨主问岩头，心识如何曾得休。
鼻孔眼睛都要见，铜沙锣里满盛油。
乌夜啼
刘义庆（南北朝）

笼窗一不开。乌夜啼。夜啼望郎来。
答盈盈
王山（宋代）

东风艳艳桃李松，花园春入屠酥浓。龙脑透缕鲛绡红，鸳鸯十二罗芙蓉。

盈盈初见十五六，眉试青膏鬓垂绿。道字不正娇满怀，学得襄阳大堤曲。

阿母偏怜掌上看，自此风流难管束。莺啄含桃未咽时，便会郎时风动竹。

日高一丈罗窗晚，啼鸟压花新睡短。腻云纤指摆还偏，半被可怜留翠暖。

淡黄衫袖仙衣轻，红玉栏干妆粉浅。酒痕落腮梅忍寒，春羞入眼横波艳。

一缕未消山枕红，斜睇整衣移步懒。才如韩寿潘安亚，掷果窃香心暗嫁。

小花静院酒阑珊，别有私言银烛下。帘声浪皱金泥额，六尺牙床罗帐窄。

钗横啼笑两不分，历尽风期腰一搦。若教飞上九天歌，一声自可倾人国。

娇多必是春工与，有能动人情几许。前年按舞使君筵，睡起忍羞头不举。

凤凰箫冷曲成迟，凝醉桃花过风雨。阿盈阿盈听我语，劝君休向阳台住。

一生纵得楚王怜，宋玉才多谁解赋。洛阳无限青楼女，袖笼红牙金凤缕。

春衫粉面谁家郎，只把黄金买歌舞。就中薄倖五陵儿，一日冷心玉如土。

云零雨落正堪悲，空入他人梦来去。浣花溪上海棠湾，薛涛朱户皆金镮。

韦皋笔逸玳瑁落，张佑盏滑琉璃乾。压倒念奴价百倍，兴来奇怪生毫端。

醉眸觑纸聊一扫，落花飞雪声漫漫。梦得见之为改观，乐天更敢寻常看。

花间不肯下翠幕，竟日烜赫罗雕鞍。扫眉涂粉迨七十，老大始顶菖蒲冠。

至今愁人锦江口，秋蛩露草孤坟寒。盈盈大雅真可惜，尔身此后不可得。

满天风月独倚阑，醉岸浓云呼佚墨。久之不见予心忆，高城去天无几尺。

斜阳衡山云半红，远水无风天一碧。望眼空遥沈翠翼，银河易阔天南北。

瘦尽休文带眼移，忍向小楼清泪滴。
阅弓箭手二首 其一
孙承宗（明代）

三年又见柳依依，细柳营中刬柳归。却喜丹台新燕子，学成白羽水平飞。
横舟弟相别年馀阻一江之水彼此皆病未有可会
曹彦约（宋代）

好诗好雨适相逢，抖尽襟怀要折冲。
自古天人无间断，宁因水旱辍良农。
赠苗仙露
何熙绩（清代）

君卿甘寂寞，长日闭门居。不入宰官室，谁知处士庐。

案头君子甓，床上古人书。咫尺衡相望，何缘踪迹疏。
凌晨早朝
虞世南（唐代）

万瓦宵光曙，重檐夕雾收。玉花停夜烛，金壶送晓筹。

日晖青琐殿，霞生结绮楼。重门应启路，通籍引王侯。
暮春苦雨即事
德日（清代）

年来惟有感伤多，九十春光总浪过。镜里容颜空自老，梦中诗句为谁哦。

飞花满院销银蜡，细雨空帘锁黛蛾。可惜繁华零落尽，香残酒冷奈愁何。
江上秋思
刘硕辅（清代）

秋老气悲凉，幽怀淡水乡。芙蓉三万朵，一半落寒塘。

湿露沾花重，乾风扫叶忙。鸣蝉送斜影，独立转苍茫。
寄云居掩室和尚
释师范（宋代）

几回梦到白云颠，欲住难禁懒病牵。
何日相依倾倒夜，月寒千嶂一声猿。
枕流轩
关希声（宋代）

山出太虚外，溪流千古高。
临窗喧客枕，洗耳溅僧袍。
夜月气犹凜，秋风声更豪。
二年游赏剧，欲别首频搔。
题束季博山园二十首·石桥
牟巘五（宋代）

神仙好狡狯，空飞万里行。
石桥小如许，铁杖响彭铿。
富春龙门
杨简（宋代）

桑麻迤逦入高原，级级差差水落田。
树色自分深浅绿，山光都在淡浓烟。
竹舆渐近钟鸣处，诗句来从鸟语边。
又是一番新样致，如何写得十分全。
述怀 其一
冯云骧（清代）

人生各有命，富贵安可求。静心服道素，泉石恣优游。

冥鸿达者羡，文牺志士羞。伤彼陌上花，疾风吹未休。

去为沟中泥，妍华讵可留。南山有古木，曾不畏高秋。
阿育王山有松万株乞亭名于真隐居士榜日松风
史浩（宋代）

飕飕万峰顶，宇宙尽闻声。
会得真消息，知予是强名。
奉赠芝师参总禅师
沈辽（宋代）

欲识东林路，匡庐第一山。昔人开胜地，大士启禅关。

鹫岭不遗法，虎溪谁敢攀。因师访消息，为寄九峰间。
二十六日复出城
张九成（宋代）

杜门不肯出，既出不忍归。
借问胡为尔，江山栖落晖。
濯濯漱寒玉，青青入烟霏。
柳色明沙岸，花枝作四围。
玉塔天外小，渔舟云际微。
与远俗情断，心閒人事稀。
我本江湖人，误落市朝机。
计拙物多忤，身臞道则肥。
所以此胜概，一见不我违。
吟余尚多思，白鸟背人飞。
蓟门行四首为于大夫子冲赋 其二
于慎行（明代）

少年多意气，仗节赴燕云。晓月悬弓影，春星吐剑文。

防秋歌出塞，逐敌赋从军。未许平阳骑，横邀万里勋。
纵笔
陆游（宋代）

背上嵯峨两肉山，明驼有债自须还。
玉霄峰头雪色鹿，清晓一声烟雨间。
书室述怀奉寄民表兄是日得民表书
朱松（宋代）

丈室无尘棐几横，吏休凫鹜散无声。舞风竹影僛僛转，萦梦炉香袅袅清。

已笑荣枯卢白戏，不须物我触蛮争。故人剪烛西窗约，知复何时话此生。
元夜期小岑叔南华弟过山房
何其伟（明代）

箫鼓慎春夜，香车并辔联。更乘村上月，还过洞中天。

雅度推公辅，清标属惠连。倘逢双璧至，幽兴亦悠然。
七夕
温庭筠（唐代）

鸣机札札停金梭，芙蓉澹荡生池波。神轩红粉陈香罗，

凤低蝉池愁双蛾。微光奕奕凌天河，鸾咽鹤唳飘飖歌。

弯桥销尽愁奈何，天气骀荡云陂阤.平明花木有秋意，

露湿彩盘蛛网多。
哭黄后峰大理次伍松月韵四首 其三
王缜（明代）

生前磊落本无歧，死后还如贫贱时。忠遇主知刚起废，身随事尽更何思。

恋乡白鹤归华表，溅泪黄花衬远輀。从此后峰云气敛。

惟留草色记年期。
荷钱
钱登选（清代）

片片荷钱贴水云，依稀数得又缤纷。漫云铜臭输人笑，可有芳情扑鼻闻。

世上蝇头休弄巧，水中蚨影自成群。沙鸥最是忘机侣，惯看何曾取一文。
真妄偈
本净（唐代）

穷真真无相，穷妄妄无形。返观推穷心，知心亦假名。

会道既如此，到头亦只宁。
顾鉴沙棡伴梅图 其二
朱景英（清代）

霜华斑驳月黄昏，花底凌兢少慰存。却胜冲寒远相访，水边篱落竹边村。
庆建州叶守
刘克庄（宋代）

鬓犹点漆面桃红，乾道淳熙辈行空。
不是修身存养力，自缘方寸与天通。
春闺二首 其二
崔道融（唐代）

欲剪宜春字，春寒入剪刀。辽阳在何处，莫望寄征袍。
凌母受封为子中主事题卷 其二
王樵（明代）

凤诰霞章辉白发，高堂燕语昼沉沉。坐阅孙曾俱老大，寒灯夜雨昔年心。
宿冽上人房
徐凝（唐代）

浮生不定若蓬飘，林下真僧偶见招。

觉后始知身是梦，更闻寒雨滴芭蕉。
题锦织回文图
方回（元代）

纚笄宵衣，古士妇服。
高髻云鬟，叔季之俗。
繄是丹青，间以冠髽。
孰为主妇，果苏蕙耶。
丙寅秋，木犀盛开，诚斋与张功父唱和五首，鲜新帖妥，自然入格，戏用其韵，功父南湖之未逮南溪乎哉 其三
王应辰（明代）

客到疑参薝卜林，此中禅悦味深深。清阴敝院重重盖，凉雨连宵滴滴金。

只许为薪烹石鼎，休教作饵点鱼砧。拈花微笑吾无隐，妙悟真堪破积沈。
又次韵杨秘书送行
项安世（宋代）

设矩陈绳劝蹈中，雕龙炙輠戒多穷。
有谁心肯明斯语，无限人知敬此翁。
信有德隅当并进，可能性地独幽通。
相分便作相逢计，此事它时验庳崇。
雨后看并玉所控诸峰
冯璧（金朝）

并玉如高人，壁立九千仞。一日不见之，令人生鄙吝。

春深木叶敷，秀色益濡润。结茅寄僧蓝，晴碧时得趁。

老宿诧孙峰，隅侍到龆龀。连延青一色，枚数须谛认。

溟濛空翠间，我亦疑未信。朝来云气昏，埋没瑜匿瑾。

如苍梧政愁，湘妃郁思舜。重阴俄解驳，霮濧夕晖衬。

娟娟忽层出，历历分远近。云峰互吞吐，千状才一瞬。

出奇如孙吴，相降如廉蔺。如众星拱辰，如侯伯入觐。

接武如朋簪，承迎如价傧。负固如吴楚，争长如齐晋。

怪诡如夷蛮，骈罗贡琛赆。窘蹙如擒获，系累将就衅。

如应龙神灵，蛰卧时奋迅。如天驷超轶，坰牧税羁靷。

如雄对改容，失箸骇疾震。如猛士无哗，攒槊俟严阵。

独两峰巍然，魁杰俨崇峻。光辅岳柱天，郁为中兴镇。

降生申与甫，周室偾复振。诗传配崧高，百世磨不磷。
秋日夙兴
张镃（宋代）

晨起浴倍佳，爽疏洞肤发。
灵芜郁宝鼎，清忱睇天阙。
三十六帝座，一一神远谒。
旋瞻云始盈，洒雨响飃忽。
余霏集栏庑，林翠忻荫樾。
高枝闲稀星，万叶被湿月。
吟喁蛩蚻辈，草际竞窻窣。
观生物我齐，岂计辨与讷。
羲车唱群动，静思苦易歇。
摩挲山头石，汝相筋称骨。
一寸金 咏长平遗镞
曹贞吉（清代）

数点寒铓，入眼离离土花碧。是咸阳王者，神兵亲铸，沉沙千载，耕夫重得。

黯黮黄金色，试磨洗、犹堪穿石。笑平原、计误冯亭，围合邯郸几轻掷。

暗想当年，武安初将，疾声撼赵壁。早沙虫猿鹤，一军都化，粘云衰草，战场如昔。

鬼哭西风里，最惨澹、天阴月黑。乍摩挲，线齿银阑，怕带青磷迹。
赋得帘尘诗
徐摛（南北朝）

朝逐珠胎卷，夜傍玉钩垂。恒教罗袖拂，不分秋风吹。
食鲙
刘挚（宋代）

知几张季鹰，归怀托江鲙。鲈鱼今不数，未若鲂鲫最。

橙齑捣椒兰，芦菔碎珠贝。盈盘玉叶铺，千缕红云碎。

佐以晚菘羹，玉饭香蔼蔼。饱行惭素餐，扪腹放衣带。

昨来溪夏乾，市空无可奈。徒有弹铗吟，何能饱幼艾。

安得东海鲸，不惮生物害。挥刀满金盘，对列酒池外。
将达行在所
沈与求（宋代）

潮落江城暮，帆开一苇轻。云屯六龙驻，天近五星明。

率土朝方岳，何年洗甲兵。君王似光武，折箠看升平。
牧庵简庵师三人共轴赞
释慧开（宋代）

谩说降龙伏虎，徒誇对御谈禅。莫怪无门担板，佛来也吃粗拳。
挽蔡山长
龚璛（元代）

仙游分望族，相叶肇嘉名。古道见师法，平生无宦情。

雪林惊岁晚，门巷逼林清。万卷藏书远，何当继老成。
每旦闻钟鼓诸声
方回（元代）

鸟雀次第起，鼓钟更迭鸣。
只应迫人老，岂是报天明。
隘巷喧丧事，遥风过市声。
有为无不尽，何苦更刀兵。
九日三首
苏辙（宋代）

河朔今将到，山阳近欲行。
老怀惊聚散，一酌慰平生。
陋巷连墙久，长淮照眼明。
到官纷讼牒，应忆此时情。
纳后夕侍宴
徐铉（宋代）

天上轩星正，云间湛露垂。礼容过渭水，宴喜胜瑶池。

彩雾笼花烛，升龙肃羽仪。君臣欢乐日，文物盛明时。

帘卷银河转，香凝玉漏迟。华封倾祝意，觞酒与声诗。

时平物茂岁功成，重翟排云到玉京。

四海未知春色至，今宵先入九重城。

银烛金炉禁漏移，月轮初照万年枝。

造舟已似文王事，卜世应同八百期。

汉主承乾帝道光，天家花烛宴昭阳。

六衣盛礼如金屋，彩笔分题似柏梁。
池上与师伯浑饮酒
晁公溯（宋代）

冉冉烟生树，溶溶水满池。
藻寒鱼不食，花暖蝶先知。
相对饮凿落，不妨歌接{上四下离}。
还山何用遽，同过艳阳时。
秦楼月
黎廷瑞（宋代）

幽香歇。玉龙吹彻花如雪。花如雪。小桥流水，不胜愁绝。

横梢翦入生绡墨。翠阴青子盈盈结。盈盈结。淡烟微雨，江南三月。
送王侃主簿弃官归南城三首 其三
郭祥正（宋代）

泠泠风露菊花时，有客言归便得归。自是不归归便得，灵羊峡口棹如飞。
赠普觉院道上人
翁卷（宋代）

病来形转瘦，老忘出家年。
对客多无语，贪闲懒赴缘。
一斋能过日，几世已修禅。
住傍观音阁，门前有井泉。
人日思归
薛道衡（隋代）

入春才七日，离家已二年。
人归落雁后，思发在花前。
冬夜同王季木介孺泛舟
范景文（明代）

看月兼听浪，湖中胜事多。迎寒消浊酒，得景付清歌。

木落澄空镜，梅开映素波。秋游那得此，好去傲仙坡。
宿凤凰山上方怀古四首 其四
项炯（元代）

楚声四起国殇悲，运尽东南事可知。塞下径推金马去，草间俄见石鲸隳。

祝宗端合先祈死，丞相空闻后出师。落日半江秋寂寞，乳鸦啼绕万年枝。
渡易水
庞垲（清代）

叹息荆卿去，萧萧易水秋。定知遗恨在，不肯向西流。
题曾逵臣草虫
艾性夫（元代）

蝘蜓走昂头，螳蜋怒张臂。
走欲捕生怒欲制，笔活能融两虫意。
捕人饭汝金砂红，糜肌粉肉牢守宫，
草间敢尔夸豪雄。捕蝉幸脱黄雀舌，
轻斗悬知腰股折，力微谨勿当车辙。
句
可隆（五代）

万般思后行，一失废前功。（《观棋》）
愁
晁说之（宋代）

云暗花寒春在否，烟波漠漠不禁愁。
此愁肯逐杨花散，常与幽人种白头。
失调名
佚名（宋代）

自家无好况。
高士颂九十一首 其一 被衣
黄省曾（明代）

大道不凿，至人秀世。被衣冠出，超然释智。齧公聆教，无言相契。

畅怿长歌，冥筌排去。
偈六十九首
释道宁（宋代）

苏州有，常州有，
月白同清，天长地久。
路著旧乡关，金毛善哮吼。
父慈子孝少人知，回首面南看北斗。
舟倦连日得诸山周旋晚泊斯隈口占二十韵酬之
郭之奇（明代）

千山不肯豁，环谷锁微烟。况经久隘雨，正此暮春天。

积叠分流壑，我舟从之沿。中央一明镜，左右双翠钿。

前抱疑无路，转襟别泻川。递来互伸缩，奔往欲蹁跹。

未甘洄波漏，犹借石根连。翻惧汹涛齧，驱彼莽榛编。

笼树施缭绕，沉霭合迍邅。稍稍通微径，孤村倚麓偏。

牧樵时踯躅，惊起白云眠。持筐饶野妇，结伴接山巅。

长嫂勤采采，掇捋幽峰前。小姑嫚嬉戏，羞客掩林边。

薄暮各归去，无人鸟初还。睍睆竞音好，颉颃并羽翾。

芳草终有怨，閒花谁复怜。缘溪正堪数，渐泊亦为缘。

无情交如此，莫逆心或然。识面从兹日，相对忆今年。
昭仪春浴
方岳（宋代）

红薇滴露护轻寒，微鬓香丝卸玉鸾。
只道春风庭掖秘，外间已作画图看。
草堂前芙蓉正吐口占数绝为别 其一
朱浙（明代）

芙蓉花发暗柴门，几日相看不出村。地远清溪童更懒，自留盆水饷花根。
次韵史景望雪后
戴复古（宋代）

雪中寒力壮，病骨瘦难胜。
温酒拨炉火，题诗敲砚冰。
惊心双白鬓，知我一青灯。
欲误浮生事，思参小大乘。
香奁
周密（宋代）

宽损罗裙叠损眉，芳年心事有谁知。朱门锁合春宵雨，独立空堂烛暗时。
次韵叶教二首 其二
王阮（宋代）

汩汩诚甘分，空空敢自珍。乐虽思泮水，愚恐累溪神。

怨谤从馀子，称扬独故人。功名非我事，自是葛天民。
句
吴沆（宋代）

霜皮围四十，水击黑三千。
……山河归整顿，天地入陶甄。
……但存忠贯日，未问写凌烟。
……远汲金茎露，高攀玉井莲。
……风度优囊笏，恩光绕赐鞭。
……李唐光夹日，炎汉赫中天。
……共承天柱折，独斡斗杓旋。
……怀古歌鸿雁，伤今拜杜鹃。
……王气周旋内，胡尘笑语边。
……浮云开斥堠，飞鸟避戈鋋。
……蜀道开天险，雄夸亿万年。
停空蟠瑞气，盖代出真贤。
……国多艰难尽，公归早晚遄。
原为元结颂，磨石待高镌。
次韵通守杨叔丰大夫游狼山 其一
释道潜（宋代）

朱轮千骑拥郊坰，政暇寻山固有名。眼接青苍心已喜，身经旷野路尤平。

潮吞浦溆浑如海，蜃吐烟云谩作城。欲访真仙迷紫府，空端依约步虚声。
积善堂诗
晃冲之（宋代）

星次朝当赦，龙符夜改元。
忽传优老诏，周及庶臣门。
细札颁殊优，陪封锡异恩。
大酺堪一笑，束帛不须论。
缅想吾守盛，恭惟母德尊。
孝忠兼仲子，辞翰竞诸孙。
掖诰金鸾润，宫衣翠翟温。
万钱宾客贺，五色帝王言。
谖草开新夏，蟠桃属旧樽。
曲迎团扇度，舞接采衣翻。
冰下看鱼尾，霜边见笋根。
英声彤管在，绘事画屏存。
有客依同性，逢人问故园。
淹留惊伏腊，俛仰丑晨昏。
立秋会监司
张商英（宋代）

片叶飞空忽报秋，玉醅浮蚁恰新篘。相逢昂饮聊乘兴，万事从它一日休。
忆父
蔡桓（清代）

小楼雨过灿虹霓，晓镜慵收晏启闺。愁倚窗棂苦吟望，白云遥在陕城西。
重过东园兴怀知己二首 其二
周密（宋代）

俛仰悲欢了不同，回头已隔五春风。兔葵燕麦情何恨，雁柱鲲春事已空。

自分此生无鲍叔，敢期后世有扬雄。西州门外羊昙老，泪染斜阳湿晚红。
岁暮福昌怀古四首其二{张子房}
张耒（宋代）

谋臣何处不知名，谁与留侯敢抗衡。
筹下兴亡分楚汉，幄中谈笑走韩彭。
惧诛老将争枭首，高卧成功更养生。
戡乱直须希世哲，乘时儿女漫纵横。
偈颂一百四十一首
释师范（宋代）

老胡半夜见明星，瞎却平生两眼晴。
直至如今无摸索，一回举著一伤情。
日渐长赠周殷二判官
白居易（唐代）

日渐长，春尚早。
墙头半露红萼枝，池岸新铺绿芽草。
蹋草攀枝枝头叹，何人知此春怀抱。
年颜盛壮名未成，官职欲高身已老。
万茎白发直堪恨，一片绯衫何足道。
赖得君来劝一杯，愁开闷破心头好。
石州慢 赴召史馆，与德新丈别於岳祠西新店
元好问（金朝）

系筑行歌，鞍马赋诗，年少豪举。从渠里社浮沈，枉笑人间儿女。生平王粲，而今憔悴登楼，江山信美非吾土。天地一飞鸿，渺翩何许。＊旅。山中父老相逢，应念此行良苦。几许虚名，误却东家鸡黍。漫漫长路，萧萧两鬓黄尘，骑驴漫与行人语。诗句欲成时，满西山风雨。
报先寺
邓剡（宋代）

我是人间未了僧，苍崖如梦昔经行。
炉中香愿犹馀烬，石上精魂又一生。
绝嶂猿啼惊犬吠，四山屏合护钟声。
何当缘业人间满，孤拥秋衾坐五更。
至和祫享三首 其三 送神用《兴安》。
郊庙朝会歌辞（宋代）

四祖基庆，三后在天。荐侑备成，灵娭其旋。孝孙应嘏，受福永年。

送之怀之，明发恻然。
杪秋登太华山绝顶·其四
李攀龙（明代）

徙倚三峰峰上头，萧条万里见高秋。
莲花直扑青天色，玉女常含白雪愁。
树杪云霾沙漠气，岩前日晕汉江流。
停杯一啸千年事，不拟人间说壮游。
春夜集陆处士居玩月
皎然（唐代）

欲赏芳菲肯待辰，忘情人访有情人。

西林可是无清景，只为忘情不记春。
鹧鸪天（赋雪）
刘学箕（宋代）

楼外银屏入望赊。楼前鸥鹭舞交加。穿林淅沥飞琼屑，度嶂缤纷过柳花。

歌白雪，醉流霞。晚寒寒似夜来些。明朝酒醒掀帘幕，帘幕依然卖酒家。
自题批鳞草后 其三
吴保初（清代）

悻悻人间小丈夫，愤来直欲斫珊瑚。谁为天下奇男子，臣本高阳旧酒徒。

正则怀沙终为楚，子胥抉目欲存吴。何堪更作哀时赋，萧瑟江关泪已枯。
柳
李商隐（唐代）

动春何限叶，撼晓几多枝。解有相思否，应无不舞时。

絮飞藏皓蝶，带弱露黄鹂。倾国宜通体，谁来独赏眉。
山中答刘书记寓怀
李山甫（唐代）

贵门多冠冕，日与荣辱并。山中有独夫，笑傲出衰盛。

正直任天真，鬼神亦相敬。之子贲丘园，户牖松萝映。

骨将槁木齐，心同止水净。笔头指金波，座上横玉柄。

芙蓉出秋渚，绣段流清咏。高古不称时，沈默岂相竞。

穷搜万籁息，危坐千峰静。林僧继嘉唱，风前亦为幸。
祭诗行
鲍倚云（清代）

我闻祭诗之例贾岛开，时当除夕陈樽罍。命意还应自劳苦，亦或艰辛历历如有神助灵之来。

才人抑塞磊落不得志，拔剑斫地歌空哀。春风不煦麻衣业，何如此夕冻酿倾泻三千杯。

一杯酌诗复一揖，绝倒可免襟颜摧。忆昔先子授诗我五岁，明年就传耸双髻。

课经暇覆杜陵律，舞勺偷觑兰台艺。渔村先生浙中耆，朱查老辈旧联袂。

诗评诗札什袭藏，诗尽渊源辨根蒂。嗟我贫儿不识万卷开书城，风云月露挥毫轻。

玉堂老人顾之浩然叹，问我试啼英物如何英，而不思吹龙笛与凤笙。

快剑入海屠长鲸，为我掷地作石声，何为效此蚓泣苍蝇鸣。

积数百篇悉焚弃，更历忧患成孤生。到今垂老得诗二千三百五十有余首，刺促不减酸寒情。

当年老辈《大雅》不可作，岂独中选博学鸿词了无作。

下第诸公峙坛坫，接武名贤辉馆阁。宿将不尽阃内知，余军亦胜今人弱。

安得九原呼起坐上坐，令我低头就绳削。人生富贵由天公，何须较量达与穷。

我不能学春城无处不飞花之韩翃，亦无才儗小楼一夜听春雨之放翁。

端居圣明耻舟楫，孟六岂是南山农。枉将苦句激天子，月影归抱窗虚松。

浪仙亦坐傲峭累，有眼不识人中龙。蹉跎聊复成进士，可怜声名十恶不为诗家宗。

肥瘦何关冰雪胸，笔阵乃当韩豪冲。羡煞骑驴坐得推敲偶，交游赠答相望不隔潮州踪。

我诗非寒亦非瘦，方干罗隐门庭陋。鞭丝谁与九州横，腹笥殊惭四库富。

赏音也自播云处，病骨无由脱岩岫。草间未禀虎凤姿，野外难为金石奏。

就中涕泪纷千行，骨韵莫论宋与唐。好与子孙识面目，先人遗绪留取千春长。

《小巢壶诗》箧里香，四世传看古锦囊。今夕何夕醉酒浆，烛花高吐腾词铓。

余生尚得余音锵，二十四卷之外文澜犹汪茫。
施肩吾宅
陈尧咨（宋代）

幽居正想沧霞客，夜久月寒珠露滴。
千年独鹤两三声，飞下岩前一株柏。
读袁爽秋农部诗有感
周馥（清代）

红尘十丈人如海，展读新诗眼为明。江上钓丝牵客梦，酒边吟管带离声。

车轮碌碌青春老，案牍茫茫白发生。拟约丁沽看柳色，登楼恐惹故乡情。
道中书怀三首 其二
李昭玘（宋代）

渐入临淮路，移舟每问津。行行风逆水，处处雨随人。

啼鸟如留客，幽花忽见春。白鱼不论价，沽酒莫辞频。
新蝉
卢仝（唐代）

泉溜潜幽咽，琴鸣乍往还。长风翦不断，还在树枝间。
满江红 其三 都下作
袁去华（宋代）

社雨初晴，烟光暖、吴山滴翠。望绛阙、祥云亏蔽，粉垣千雉。

万柳低垂春似酒，微风不动天如醉。遍万井、嬉嬉画图中，欢声里。

嗟倦客，道傍李。看人事，槐根蚁。立苍茫俯仰，漫悲身世。

靖节依然求县令，元龙老去空豪气。便乘兴、一叶泛沧浪，吾归矣。
牡丹
方惟深（宋代）

嫚黄妖紫间轻红，谷雨初晴早景中。
静女不言还爱日，彩云无定只愁风。
炉烟坐觉沈檀薄，妆面回看粉黛空。
此别又须经岁月，酒阑携烛绕芳丛。
林屯田思轩
李覯（宋代）

虑远无如静，兹轩得地幽。
一官虽智效，万仞更心游。
风月趋吟笔，乾坤入坐筹。
延英期上对，岂是为身谋。
送益州同理张殿丞
夏竦（宋代）

远指三川路，初辞六尚班。
占星度危栈，叱驭下灵关。
职亚铜符重，兵销玉帐间。
汉台谁视草，应待长卿还。
鉴空阁
李昴英（宋代）

鉴空阁上赏僧轩，只树深开不二门。
一水横流界平野，数峰突二补前村。
舟来舟去人多事，潮落潮生岸有痕。
镇日长閒输老衲，倚筇独坐古榕根。
探梅
杨公远（宋代）

竹杖芒鞋作兴来，来时准拟有花开。
谁知老树荒烟里，地冷孤根暖未回。
送王殿丞
司马光（宋代）

畴昔侍严亲，俱为綵服人。游兰已多益，得桂复同春。

风树悲欢异，萍波聚散频。峡中尽遗事，何处不沾巾。
岁暮迟宋潜溪
戴良（元代）

忽忽岁欲暮，骎骎春已迫。
出门尚谁思，悲歌迟来客。
客昔与我尚，近在旦与夕。
如何事多迕，月满且复魄。
悲风一夜起，落叶满长陌。
女萝虽有托，近亦辞松柏。
万物会归尽，人岂无终极。
而我与夫子，况皆年半百。
前途讵难知，玄发早已白。
若不数相过，蹉跎深足惜。
送鲜于帅三首
吴泳（宋代）

时事牵连卒未休，三边烽火又惊秋。
养鹰未得鹰扬力，豢虎终怀虎视忧。
面势只缘前局误，肘方合向古人求。
玉关不是无兵守，上策人心要急收。
皇佑庚寅自临川如钱塘过宿此嘉佑戊辰自番阳
王安石（宋代）

十年再宿金峰下，身世飘然岂自知。
山谷有灵应笑我，纷纷南北欲何为。
陈和叔贺兰溪所居近有信来言水竹事戏赠
刘攽（宋代）

北山移文那尔为，淮阳招隐殊未归。流泉涨溪可厉渡，修竹饱雨添旧围。

鸣禽作巢皆有托，白云抱石初无机。主人已知战胜乐，溪童未老情庶几。
逍遥咏
宋太宗（宋代）

梦寐其中物，常人何得知。
阴寒三数变，阳暖两相宜。
宿世终皆有，无缘勿强为。
真铅归至道，龙虎笑华池。
望江楼上作
白居易（唐代）

江畔百尺楼，楼前千里道。凭高望平远，亦足舒怀抱。

驿路使憧憧，关防兵草草。及兹多事日，尤觉闲人好。

我年过不惑，休退诚非早。从此拂尘衣，归山未为老。
菊诗
袁山松（魏晋）

灵菊植幽崖，擢颖陵寒飙。春露不染色，秋霜不改条。
送余刺史宝冈秩满入觐即次留别元韵 其六
觉罗四明（清代）

予虽筮仕久，治术未全谙。惟君早练达，馀绪更深湛。

剖陈壮词色，倾听似饴甘。月白风清夜，咨诹至再三。

自此易分手，擿埴每怀惭。
欲归
王安石（宋代）

水漾青天暖，沙吹白日阴。
塞垣春错莫，行路老侵寻。
绿稍还幽草，红应动故林。
留连一杯酒，满眼欲归心。
离丹阳
韦骧（宋代）

人从北固山前去，云水苍茫日向西。今夜渡江何处宿，杨花落尽子规啼。
阅战国策有感而言十首 其六 宋偃生鹯
郭之奇（明代）

玄鸟终辞宋，鸺鹠实丧殷。诸禽忘一面，国老尽无颜。
次韵曹提管楚东之作
洪咨夔（宋代）

萧骚两岸落秋蓬，楚水西流不肯东。
好酒但须知妇有，新凉莫问与谁同。
片心置向嚚尘外，万事留将醉眼中。
喜得建安标格在，何曾诗解使人穷。
五月雨
陆游（宋代）

空濛五月雨，景气一番新。换尽园林叶，洗空衢路尘。

山邮恼行客，野渡滞归人。独有龟堂叟，凉风吹角巾。
叶参兵部知湖州
韩琦（宋代）

乡郡分符兔刻银，彯缨清晓别枫宸。驷车归邸夸新绶，鹤表还枫谢故人。

度日客樽盈若酒，经春诗笔赋汀蘋。编民应久歌来暮，棠树成阴即旧邻。
次韵子瞻和渊明饮酒二十首 其八
苏辙（宋代）

明月出东墙，万物含馀姿。孤蝉庇繁荫，众鸟栖高枝。

解衣适少事，扪腹知亡奇。朝与群动作，莫复何所为。

此时不自有，日出还受羁。
次韵前人伤古
陈著（宋代）

当年天与袴中儿，天到如今不与时。
事变风涛掀地轴，军声电雹散雷槌。
鬼蓝柄国苦相误，佛会守城甘自痴。
旗盖已随□驾去，留西太乙更谁期。
题曾无疑飞龙饮秣圆
戴复古（宋代）

云巢示我良马图，一骑欲水一骑刍。
竹批双耳目摇电，毛色纯一骨相殊。
何人貌此真权奇，笔端疑有渥洼池。
驽骀当用骅骝老，赢得画图人看好。
盆中饮，槽中秣，
无用霜蹄空立铁。何如渴饮长城濠上波，
饥则饱吃天山禾。振首长鸣载猛士，
龙荒踏碎犬羊窠。
借虚谷太博狂吟十诗韵书怀并呈太博
杨公远（宋代）

书剑谋生总不成，效渠东野以诗鸣。
未知宋源流异，却喜江湖句法轻。
肩耸每同臞鹤立，口吟端似冷蛩声。
自怜绝少惊人句，生怕人传浪得名
莫如吟 其二
邵雍（宋代）

仁莫如父子，义莫如君臣。二者尚有失，自馀恶足论。
次韵和王文明绝句漫兴十八首 其五
刘基（明代）

眼见繁花开满林，即看嫩叶绿成阴。杜鹃啼落西山月，一夜相思万里心。
如归亭
许申（宋代）

幅圆千里浸清流。苹叶微风为客收。
画作一图何处设，煮茶间看建溪头。